Els guardonats van ser Antoni Bassas per la direcció d'El Matí de Catalunya Ràdio; Joan Barril, Joan Ollé i Josep Maria Andrés pel programa L'Illa del Tresor; l'Associació puntCAT; i la Universitat Oberta de Catalunya.
Es va atorgar una Menció d'honor de Telecomunicacions a l'Ajuntament de Centelles.
Ernest Benach, president del Parlament de Catalunya, va presidir l'acte d'entrega dels Premis Nacionals de Radiodifusió, Televisió, Internet i Telecomunicacions de l'any 2005, que va tenir lloc el 16 de novembre al Palau de Pedralbes de Barcelona.
A l'acte també hi van ser presents Josep Bargalló, conseller Primer; Carles Solà, conseller d'Universitats, Recerca i Societat de la Informació; Enric Marín, secretari de Comunicació; i Santiago Ramentol, director general de Mitjans i Serveis de Difusió Audiovisual.
El jurat estava format per: Salvador Alsius; Josep Gifreu; Rosa Franquet; Rafael Xambó; Amadeu Abril; Santiago Ramentol; Miquel de Moragas; Joan B. Culla; Imma Tubella; Fernando Rodríguez; Oriol Ferran; Joan Brunet i Enric Marín.
Antoni Bassas per la direcció d' El Matí de Catalunya Ràdio
"Al llarg de deu anys, Antoni Bassas i el seu equip han assolit el difícil repte de ser, alhora, referent informatiu, divulgatiu i cultural, combinant amb encert dinamisme i eficàcia periodística, el rigor, l'humor, el pluralisme i l'actualitat, i contribuint de forma decisiva al lideratge d'audiència ininterromput de la ràdio pública nacional catalana a la seva franja horària."
Joan Barril, Joan Ollé i Josep Maria Andrés pel programa L'Illa del Tresor, del Canal 33 de Televisió de Catalunya
"Com poèticament ho descriuen els seus creadors, L'illa del Tresor és "un oasi setmanal que cartografia la infantesa, posa veu a la memòria i música a l'oblit, confessa bons propòsits i origina dubtes".
El programa demostra fins a quin punt és possible treballar des de l'òptica de l'entreteniment televisiu sense renunciar a oferir un producte personal, imaginatiu i apte per a tota mena de públics."
"Per l'èxit assolit amb el reconeixement internacional, per part de la Internet Corporation for Assigned Names and Numbers, ICANN, del domini ".cat".
A partir d'aquest reconeixement, el domini ".cat" representa dins d'internet els usuaris d'arreu del món que s'expressen en català, i es converteix, gràcies a la tasca realitzada per l'associació i per tots els que hi han col·laborat, en el primer i únic domini lingüístic i cultural que existeix a la Xarxa."
"En el moment de celebrar-se el seu desè aniversari, és de justícia reconèixer els ingents esforços de tots els professionals implicats en aquesta aventura per dotar Catalunya d'una de les universitats en línia més prestigioses, premiades i competitives del món.
La UOC ha estat capaç de posar les telecomunicacions al servei de l'ensenyament superior i ha fet possible, més que mai, l'accés universal a la universitat."
El Jurat va concedir una menció honorífica a l' Ajuntament de Centelles per la seva iniciativa Centelles-PLC: "Mitjançant la xarxa de distribució elèctrica –que és de propietat municipal–, el projecte Centelles-PLC vol oferir serveis de telecomunicacions avançats, inclosos els anomenats de segona generació i de banda ampla, en una aposta que ha de fer possible que a Centelles no es produeixi cap mena de fractura digital."